送鄧寧民罷瑕丘簿
作者：葛勝仲
朝代：宋

paragraphs: 火雲燒晴空，大暑金石流。
行人口生烟，千里無停輈。
胡爲趣遵路，僚好挽莫留。
自言爲升斗，往日辭親遊。
兒嬉膝前歡，三載不可求。
所得較所失，輕重真不侔。
于茲滿秩歸，子職冀稍修。
微官亦何樂，觸事有庶尤。
米鹽聒雙耳，簿領昏兩眸。
畏首復畏尾，人役不得休。
豈無讀書暇，頃刻但少偷。
幸此案上歷，數日獲到頭。
白雲已在眼，喜色津津浮。
我亦厭羈官，如苦南冠囚。
羡子有行色，去若登崑丘。
更書縱未下，投劾行當謀。